b'\n_START_ARTICLE_\nSuippopyrst\xc3\xb6kurppa\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on 25\xe2\x80\x9327 senttimetri\xc3\xa4, siipien k\xc3\xa4rkiv\xc3\xa4li 44\xe2\x80\x9347 senttimetri\xc3\xa4 ja paino 90\xe2\x80\x93150 grammaa, keskim\xc3\xa4\xc3\xa4rin 115 grammaa. Muistuttaa suuresti taivaanvuohta, josta sen voi erottaa nokan muodosta ja h\xc3\xb6yhenpuvun pienist\xc3\xa4 eroista. Pakolento on hein\xc3\xa4kurppamaisen raskas. Laululento on taivaanvuohimainen, mutta laulu aivan erilainen: h\xc3\xb6yryveturin rytmi\xc3\xa4 muistuttava, loppua kohden kiihtyv\xc3\xa4 sihin\xc3\xa4. Koiraat voivat lennell\xc3\xa4 10\xe2\x80\x9315 yksil\xc3\xb6n ryhmiss\xc3\xa4 sopivilla paikoilla ja esitt\xc3\xa4\xc3\xa4 laululentoa. Sukupuolet ovat samann\xc3\xa4k\xc3\xb6isi\xc3\xa4.\n_START_SECTION_\nEsiintyminen\n_START_PARAGRAPH_\nPesii Siperian ja Kaukoid\xc3\xa4n tundralla ja taigalla. Maailman populaation koko on huonosti tunnettu, se on haarukassa 50\xc2\xa0000\xe2\x80\x932 miljoonaa yksil\xc3\xb6\xc3\xa4. Lajin kanta on elinvoimainen. Se on muuttolintu, joka talvehtii Etel\xc3\xa4-Aasiassa Pakistanista Indonesiaan. Sit\xc3\xa4 ei ole tavattu Suomessa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nPesim\xc3\xa4aikana monentyyppisill\xc3\xa4 pohjoisilla kosteikoilla jokien, j\xc3\xa4rvien ja lampien rannoilla sek\xc3\xa4 soilla. Pesii my\xc3\xb6s, taivaanvuohesta poiketen, kuivilla niityill\xc3\xa4 ja tunturikoivikoissa.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPes\xc3\xa4 on maassa hyv\xc3\xa4ss\xc3\xa4 suojassa kasvillisuuden seassa. Munia on 4, joskus 3. Ilmeisesti vain naaras hautoo noin 3 viikkoa. Poikaset ovat pes\xc3\xa4pakoisia.\n_START_SECTION_\nRavinto\n_START_PARAGRAPH_\nMaassa el\xc3\xa4v\xc3\xa4t pienet selk\xc3\xa4rangattomat ja my\xc3\xb6s siemenet.'